21.8.2017 14:55 | Hokejisti Slovana Bratislava trénovali v pondelok bez Cama Barkera, ale kanadský obranca je už oficiálne hráčom klubu. Do tímu "belasých" sa vracia po sezóne strávenej v inom klube KHL, v kazašskom Baryse Astana.
Bývalá trojka draftu pred príchodom do hlavného mesta absolvovala jediný prípravný duel v tejto sezóne. Za európsky výber Kanady nastúpil Barker proti Petrohradu, ktorý je zhodou okolností prvým súperom Slovana v novom ročníku KHL. "Majú vynikajúci tím, je to pre nás veľmi ťažký začiatok."
Zadák s vyše tristo štartmi v NHL prípravu svojho nového tímu sledoval len zbežne, ale nie príliš presvedčivé výsledky mu neunikli: "Verím, že sa poučíme z prípravných zápasov. Máme ešte dva dni nato, aby sme sa dali dohromady."
Barker vyhral v ročníku 2015/2016 bodovanie obrancov v KHL. "A vtedy sme sa dostali so Slovanom do play off, kde sme skončili v najkratšom možnom čase. Urobíme všetko preto, aby sme sa tentoraz dostali ďalej. Poznám len niekoľkých hráčov. Hokej je však všade približne rovnaký, nie sú veľké rozdiely."
Minulý ročník v tíme Barysu mu nevyšiel, na výkony v Slovane nenadviazal: "V priebehu roka sa menili tréneri, navyše mi dali iné úlohy ako na Slovensku."
Pre Barkera je angažmán v Slovane zároveň príležitosť zahrať si na zimnej olympiáde v Pjongčangu: "Hrať v drese Kanady je veľmi vzrušujúce. Verím, že by som sa mohol dostať do záverečnej nominácie."